**Balandį finansų rinkose – blogiausia ir geriausia „S&P“ akcijų indekso dienos: prireikė D. Trumpo mirktelėjimo**

*Komentuoja Vytenis Lapinskas, „Luminor investicijų valdymas“ fondų valdytojas.*

**JAV prezidentas Donaldas Trumpas balandžio pradžioje sudvejojo: dauguma „išlaisvinimo dienos“ muitų atidėta 90-čiai dienų, mėnesio pabaigoje kiek sušvelninta kritika Federalinės rezervų sistemos (FED) vadovui Jeromui Powellui. Tarptautinis valiutos fondas** (**TVF) peržiūrėjo ir sumažino ekonomikos augimo prognozes, o ECB septintą kartą iš eilės sumažino pinigų politikos palūkanų normas.**

Balandį JAV akcijų rinkas toliau judino D. Trumpo idėjų šuoliai. Balandžio 2 d. garsiai paskelbęs apie įvedamus „išlaisvinimo dienos“ muitus, jau balandžio 9 d. paskelbė atidedąs jų įgyvendinimą 90-čiai dienų. Kinija – vienintelė šalis, kuri nenusileido JAV ir savo ruožtu didino muitus prekėms iš JAV. Po keleto iteracijų Kinijos prekių importui į JAV taikomas 145 proc. muitas, o JAV prekėms, importuojamoms į Kiniją – 125 proc. Tiesa, yra išimčių.

Balandį TVF sumažino ekonomikos augimo prognozes, paminėdamas didėjančias tarptautinės prekybos įtampas ir finansų rinkų pokyčius. Pasaulio ekonomikos augimas 2025 m. sumažintas 0,5 proc. iki 2,8 proc., o prognozuojamas JAV augimas sieks tik 1,8 proc. (0,9 proc. mažiau nei prognozuota sausį).

Balandžio 17 d. ECB nepadarė pauzės ir sumažino pinigų politikos palūkanų normas septintą kartą iš eilės iki 2,25 proc., pabrėždami galimą neigiamą prekybos karų įtaką ekonomikos augimui. Po susirinkimo nemažai ECB narių pasisakė apie „neutralią“ palūkanų normą, kuri, ECB ekonomistų vertinimu, yra tarp 1,75 ir 2,25 proc. C. Lagarde užsiminė, kad „neutrali“ palūkanų norma veikia tik pasaulyje be sukrėtimų, o Suomijos O. Rehn ir Estijos M. Muller pabrėžė, kad ECB gali sumažinti palūkanų normas žemiau „neutralaus“ lygio. Analitikai suskubo įkainoti daugiau ECB palūkanų mažinimų, tikimąsi, kad ECB indėlių galimybės palūkanų norma metų gale gali būti sumažinta iki 1,50 proc., t.y. laukia dar trys palūkanų normų mažinimai. Tiesa, „Bank of America“ analitikai tikisi dar didesnio palūkanų mažinimo – iki 1,25 proc.

Rinkos, ypač mėnesio pradžioje, neramiai reagavo į naujus D. Trumpo muitus. Po paskelbimo, per kelias dienas JAV akcijų kainos krito beveik 12 proc., bet D. Trumpui sušvelninus savo retoriką ir atidėjus muitų taikymą, dauguma kainų atsistatė ir balandžio 9 d. brango net 9,5 proc. Per balandį mažėjo visų regionų akcijų kainos, bendras pasaulio akcijų kainų indeksas eurais krito 4,1 proc. Na, o obligacijos, ypač Europoje, brango. JAV dėl didėjančio nepasitikėjimo D. Trumpo politika JAV doleris pigo 5 proc., o palūkanų normos išliko aukštos. Auksas, vis dar vienintelis saugus uostas, balandį brango dar 5 proc.

**100 dienų ataskaita D. Trumpui: daug darbų, mažai rezultatų**

D. Trumpo 100 dienų prezidentavimo vertinimas yra sudėtingas, nes nelabai aiškūs galutiniai tikslai. Visgi dauguma priešrinkiminių pažadų liko neįvykdyti: konfliktas vidurio rytuose ir karas Ukrainoje nesustabdyti, valstybės išlaidų karpymas nevyksta sklandžiai, taip reklamuoti „išlaisvinimo dienos“ muitai, turėję išgelbėti Ameriką nuo neteisybės, atidėti. Vienintelis realus pasiekimas – tai JAV dolerio nuvertėjimas, nors tai nebuvo atviras tikslas, bet tai paprasčiausias būdas padaryti JAV prekes pigesnes ir apie tokią galimybę buvo slaptų kalbų.

**Klausimas lieka: ar išbridome iš JAV akcijų kainų korekcijos?**

Balandį „S&P“ akcijų indeksas pasitikrino naują minimumą ir balandžio 8 d. krito žemiau 5000 ribos, bet po vėliau sekusio optimizmo ir kainų kilimo šiuo metu indekso kaina flirtuoja su kovo 13 d. minimumu 5521. D. Trumpo muitų atidėjimas leis rinkai bent trumpam atsikvėpti ir sukoncentruoti dėmesį į pradėtus skelbti įmonių rezultatus, o pridėjus teigiamą sezoniškumo faktorių, artimiausiu metu galima tikėtis pasverto kainų augimo.

Tačiau žala JAV pasitikėjimui jau padaryta: JAV doleris nuo metų pradžios atpigo 9 proc., o balandžio 7-8 d. buvo vienas iš retų epizodų, kuomet krito tiek JAV akcijų, tiek JAV obligacijų ir JAV dolerio kaina, tad akcijų kainų kelias aukštyn nebus lengvas. Bent jau turime technines ribas, „S&P“ akcijų indekso kritimas nuo maksimumo buvo 18,9 proc., apie 20 proc. akcijų kainų kritimas atitinka per pastaruosius 50 metų stebėtus krizių laikotarpius, kuomet akcijų kainos krito nuo 15 iki 50 proc. Be to, indekso kaina atsispyrė nuo balandžio 8 d. minimumo ir viršijo kovo 13 d. lygį. Visos „stebuklingojo septyneto“ įmonės balandį taip pat testavo kainų dugną ir mėnesio gale brango. Kaip ir bendro akcijų indekso, šių įmonių ateities tendencijos labai priklausys nuo galutinių prekybos susitarimų.

**Naujos TVF ekonomikos prognozės: Lietuva vėl nustebino**

Balandį atnaujintos TVF ekonomikos augimo prognozės daugeliui šalių yra pesimistinės: Pasaulio ekonomika 2025 m. turėtų augti 2,8 proc. (0,5 proc. punkto mažiau nei prognozuota sausį), euro zonoje 2025 m. tikimąsi 0,8 proc. augimo (0,4 proc. punkto mažiau nei sausį), o Estijos ir Latvijos prognozės sekė bendras tendencijas ir buvo sumažintos iki atitinkamai 0,7 proc. ir 2,0 proc. Lietuva išsiskyrė iš kitų šalių: 2025 m. BVP augimo prognozė padidinta 0,2 proc. punkto ir turėtų siekti 2,8 proc.

**Balandis neigiamas, bet diversifikacija veikia**

Balandį pigo visų regionų akcijos: išsivysčiusių šalių akcijų indeksas išreikštas eurais pigo 4,1 proc., Europos akcijos pigo 0,8 proc., o Kinijos akcijos – net 9,0 proc. „Bitcoin“ kaina išsiskyrė ir per mėnesį brango 15 proc. Pasaulio obligacijų indekso kaina kilo apie 0,8 proc. „Luminor“ II ir III pakopos pensijų fondų rezultatai atkartojo rinkos tendencijas. Akcijų fondų vertės atsispyrė nuo balandžio viduryje pasiekto dugno, o obligacijų fondai rodo sėkmingus rezultatus. Išankstiniais vertinimais, ilgesnį horizontą turinčių ir daugiau investuojančių į rizikingą turtą fondų vieneto kaina priklausomai nuo fondo per mėnesį krito nuo 2,5 iki 4,5 proc., o konservatyvūs II ir III pakopos pensijų fondai uždirbo 0,2-0,9 proc. Po šios korekcijos ilgalaikė metinė pastarųjų 5 m. grąža akcijų fonduose siekia apie 9 proc., o subalansuotuose fonduose 1-5 proc.

Žvelgiant į priekį, tarptautinės prekybos nežinia kiek nurimo D. Trumpui atidėjus „išsilaisvinimo dienos“ muitus ilgesniam laikotarpiui. Tiesa, gegužės 3 d. dar laukiama importuojamų automobilių detalių muitų tvarkos, bet galimai ir ten bus pritaikyta nuolaidų. Be to, nukritus JAV gyventojų pasitikėjimui prezidento politika, kiti D. Trumpo žingsniai gali būti skatinantys JAV ekonomiką – pradėta kalbėti apie mokesčių mažinimą ir mokesčių sistemos peržiūrą, kuri turėtų būti patvirtinta liepą.

***Svarbu:*** *Kaupdami pensijų fonduose, patiriate investavimo riziką, o tai reiškia, kad investicijų vertė gali ir kilti, ir kristi, yra galimybė atgauti mažiau negu investavote. „Luminor investicijų valdymas“ UAB, investicijų grąžos, pensijų fondų pelningumo ar išmokamų anuiteto dydžių negarantuoja. Pensijų fondų praeities rezultatai negarantuoja ateities rezultatų. Prieš priimdami sprendimą kaupti papildomą pensiją „Luminor“ pensijų fonduose susipažinkite su pensijų fondų taisyklėmis, taikomais atskaitymais, investavimo strategija ir rizikos veiksniais. Pensijų fondus valdo „Luminor investicijų valdymas“ UAB, įm. k. 226299280.*

**Kontaktai žiniasklaidai:**

Evelina Laučiūtė

Mob. tel: +370 616 40 185

[evelina.l@coagency.lt](mailto:evelina.l@coagency.lt)